رائد الفضاء (بالانجليزي: Astronaut أو لرواد الفضاء الروس Cosmonaut) هو شخص بيقود مركبة فضائية أو عضو من الطقام بتاعها، وبيتم تدريبه من برنامج رحلات فضائية مأهولة. اللقب غالبا بيتقال لرواد الفضاء المحترفين والمدربين لكن ساعات اللقب بيتقال لأي أحد بيطلع في مركبة فضائية للفضاء بشكل عام. بتختلف معايير تصنيف رحلات الفضاء المأهولة، وبيعتبر الاتحاد الدولي للطيران (Fédération Aéronautique Internationale) (باختصار FAI) في القانون الرياضي بتاعه أن الملاحة الفضائية هي الرحلات الجوية اللي بتعدي خط كارمان (100 كم فوق سطح البحر). في أمريكا، شارة رائد الفضاء بتعطي لأي رائد فضاء محترف، حربي، أو تجاري بيعدي ارتفاع 80 كم فوق سطح البحر. في 20 يونيو 2011 كان 523 شخص من 38 دولة عدي ارتفاع ال100 كم أو أعلي، منهم 24 شخص (كلهم رواد فضاء أبولو) عدوا مدار الأرض المنخفض ووصلوا لمدار القمر أو هبطوا عليه، و 3 بس من ال24 شخص وصلوا لمدار القمر مرتين وهما: جيم لوفيل، جون يونج، ويوجين سيرنان. حسب التعريف الأمريكي في 20 يونيو 2011، اعتبر 529 شخص أنهم وصلوا للفضاء الخارجي علي ارتفاع أعلى من 80 كم.